《病疟述怀六百字》
元代·刘崧

我行兵乱途，远以唁所旧。遭罹窃自伤，漂落惧莫偶。

今夏入阆川，七月出南富。秋中上流江，深入穷水口。

是中何岧峣，山密林亦茂。阴风常夜寒，毒雾或昼瞀。

砭人甚刀镞，袭体惊激透。当途草木交，压眼崖石凑。

怪禽啼呕𠵣，蝮蛇结缪纠。其风杂顽戾，土物恣所取。

力作忘春冬，忻忻自鸡狗。惟我贤所主，好客情则厚。

授衣候寒温，设席墐蓬蔀。岂知体素弱，易与气为构。

起居陟秋冬，焉得免疏漏。昨来遘寒疾，猝至纷莫救。

始由欠伸得，更历惊颤久。夤缘膂脊升，洒淅肌理奏。

汹汹波涛翻，岌岌山岳辏。初萌冱严凝，挟纩欲蒙首。

中更翕炎赫，撤被更露肘。噤寒颤齿龈，炽燎薰耳窦。

厌烦将怀冰，恨薄思曝昼。拳联久僵伏，呼叫忽狂走。

亭亭发上指，屹屹骨交斗。口咽失常嗜，情性昧初守。

饱疑伤粟粒，渴欲咽河溜。缩如蚕赴茧，噞若鱼聚笱。

困如虎丧乙，戚若鸟缄咮。气蒸床屡撼，汗漉衣每透。

暂苏惊脱鞲，久絷疑被扭。时来如有期，忽去若恐后。

窘迫犹仇雠，缠绵共婚媾。朋来勉加饭，客至止陈酒。

医师剧攻剿，巫祝妄称咒。或教潜隙地，或诱祭三牡。

腊蛇谩时佩，画狮空日觏。逢人畏询问，进食忘腥臭。

何由究情状，且复述粗苟。人生天地间，六气等蟊寇。

堤防一失所，颠倒竟谁咎。譬之朝廷治，纲纪在明懋。

昏邪倘蒙锢，赏罚遂纠缪。周衰始幽厉，商覆由受纣。

夭淫既内讧，狂恶复外揉。药言苦乖违，国脉焉得寿。

余生三遘厉，此日伤衰丑。炎荒苦奔窜，木石并黧瘦。

矧兹中年际，盛气难猝复。客居苟苏息，故里孰侦候。

老妻感霜雪，单薄恒在疚。幼子额如玉，差差发初覆。

饥寒本吾事，缓急欲谁扣。指期伤远涉，抚事怨寒陋。

岂知道途者，方此困驰骤。看云愤重掩，望月愁初彀。

萧萧风鸣叶，揭揭天挂斗。羸躯既艰植，愁绪焉得剖。

荒村悄寒日，断岸空残柳。戎马又塞途，归期向何首。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。